
Guilty or not guilty?


Probablement molts espectadors d'aquesta nova, i també cal dir-ho, enèsima mirada al clàssic de Henrik Ibsen, «Un enemic del poble» (1882-1883), s'han sentit atrets no només per l'obra —que malauradament, després de gairebé 150 anys de la seva estrena, no ha perdut ni sembla que hagi de perdre actualitat— sinó també pel protagonista, l'actor brasiler Wagner Moura (nom real: Wagner Maniçoba de Moura, nascut a Salvador, Brasil, 1976). Per a uns, la cara del personatge Pablo Escobar a la sèrie «Narcos» (Netflix), per a uns altres, el protagonista de la pel·lícula «L'agent secret» (2025), un thriller polític de gairebé tres hores ambientat l'any 1977 durant la dictadura militar brasilera pel qual Wagner Moura ha estat premiat a Canes i nominat als Globus d'Or i els Oscars.

Sempre és gratificant que un intèrpret reconegut a la pantalla internacional se la jugui en directe a l'escenari. I en aquest cas, Wagner Moura se la juga amb fortuna en el paper del doctor Thomas Stockmann, el conegut “enemic del poble”, i participant en un exercici de teatre interactiu, que és un gènere que s'està fent habitual en segons quins espectacles teatrals i que sembla que també agraeixen certs espectadors amb ganes de dir la seva, al marge del que els diu l'autoria de l'obra.

Aquí, els espectadors físics són onze —d'entre els candidats inscrits abans de cada funció i escollits finalment per sorteig— que integren un jurat popular que ha de dictaminar sobre l'absolució o la condemna del doctor Stockmann, defensor de l'equilibri i la salvació del medi natural, quan descobreix, com a metge fundador del balneari —que en una població petita ha representat la font de riquesa, gràcies al turisme, dels que hi treballen directament o indirectament— que les aigües estan contaminades per culpa dels residus d'una indústria veïna i que la solució dràstica és precisament tancar el balneari i perdre l'únic atractiu per als visitants que generen la riquesa del poble.

El conflicte de fons d'«Un enemic del poble» és aquest. Però no és gens difícil que els espectadors el relacionin amb la multitud de conflictes que planen arreu del país, dia sí dia també, ja sigui per la pròrroga de les nuclears, la proliferació de parcs eòlics en espais idíl·lics, la promoció de plantes solars en zones rurals, la massificació del turisme en zones urbanes tensionades, la ubicació d'abocadors que no vol ningú a casa seva o la precarietat ecològica de segons quins rius petits que antigament eren la font de vida de la població. ¿Però si fins i tot el cabalós riu Danubi blau ja no baixa blau sinó que baixa sec i marró, què cal esperar d'altres petits “danubis” que no han tingut mai l'aigua a dojo?

La dramaturga i directora també brasilera Christiane Jatahy (Rio de Janeiro, Brasil, 1968), que s'ha caracteritzat sempre per la barreja de diferents registres en els seus espectacles, ha concebut aquest «Um julgamento» (Un judici), com un judici popular posterior a la trama d'Henrik Ibsen, tot i que hi ha molts fragments originals de l'obra en el discurs, sobretot en el discurs del personatge del doctor Stockmann.

Que l'obra «Un enemic del poble» afavoreixi el debat, com fa Christiane Jatahy en aquest muntatge, no és nou. Ja ho va fer, sense arribar a un judici paral·lel com ella, el director alemany Thomas Ostermeier, fa quatre anys, al mateix escenari del Teatre Lliure de Montjuïc. I posats a fer història, cada nou doctor Stockmann recorda els que han passat abans pels escenaris catalans com per exemple el de l'actor Manel Barceló, al Teatre Romea, el 2003, dirigit per Carme Portaceli; el de l'actor Francesc Orella, al Teatre Tívoli, el 2007, amb el Centro Dramático Nacional, dirigit per Gerardo Vera; el de l'actor Bernat Quintana, amb una versió minimalista de la companyia Les Antonietes, a l'antiga Sala Muntaner, el 2013, dirigit per Oriol Tarrasón; o el de l'actor Pere Arquillué, el 2014, també al mateix Teatre Lliure de Montjuïc, dirigit per Miguel del Arco.

El cinema i la interpretació en off no són absents d'aquesta proposta actual de Christiane Jatahy i Wagner Moura perquè s'hi integren amb unes projeccions que complementen una part de la trama que posa sobre la taula la feble frontera entre la veritat, la manipulació de la veritat i la construcció d'una veritat fictícia, amb l'atmosfera de fons del paisatge de la Vale do Rio Vermelho, espai físic en perill d'extinció per l'explotació especulativa dels recursos.

Malgrat que el doctor Stockmann té a prop el seu germà, l'alcalde del poble, perquè executi el tancament del balneari, les reticències polítiques i la pressió social no eviten que Stockmann acabi qüestionat, jutjat i condemnat com a “enemic del poble”.

És el jurat popular dels onze espectadors d'aquesta nova versió el que pot fer preguntes al doctor Stockmann —que transmet en aquest cas l'actriu catalana Sílvia Ferrando perquè l'espectacle és bàsicament en portuguès tot i que s'hi deixa anar una mica de català o també castellà, a vegades mig improvisat amb el mateix actor Wagner Moura.

I és així com l'obra d'Ibsen té una nova vida més enllà de la seva trama original en un espectacle dens, que arriba a dues hores i mitja —la durada exacta depèn de les intervencions del jurat popular— que acaba deixant més empremta en l'auditori per l'excel·lent actuació dels intèrprets, només en són tres: el doctor, l'alcalde i la filla, sense comptar els que apareixen a la pel·lícula i els que intervenen en off, que no pas per l'opció de l'adaptació interactiva amb els espectadors que, vulguis o no, no costa gaire d'endevinar des del principi quin serà per majoria el veredicte popular: “Guilty or not guilty?”... “Not guilty”, per descomptat!
Andreu Sotorra. Clip de Teatre, 1 agost 2026

Judici a un idealista


Um julgamento es podria llegir com una recapitulació de l’univers escènic de Christiane Jatahy. Presents gairebé tots els elements que plasmen el seu compromís polític, la simbiosi de pantalla i escena viva i la seva particular fina línia entre la ficció i el document. Tot amalgamat per construir un simulacre de judici a un personatge de la literatura dramàtica tan revisat com el doctor Thomas Stockmann, l’Enemic del poble de Henrik Ibsen. Ningú millor per concentrar sobre la seva persona i el seu famós discurs de l’acte IV infinites reflexions sobre la complexa relació entre l’ètica de l’individu i les decisions col·lectives.

El dispositiu, amb la participació d’onze voluntaris entre el públic, és utilitzar el text d’Ibsen com a base jurídica perquè un tribunal popular decideixi si Stockmann és un enemic del poble o no.

Les primeres paraules d’un esplèndid Wagner Moura (Stockmann) semblen conduir el debat cap a una qüestió tan vigent com la retirada de la veritat del pensament crític col·lectiu. I tot sembla situar-se en un obert conflicte entre l’idealisme intransigent i el forçós consens que exigeix l’exercici polític democràtic.

Així sembla, formidablement defensat pel mateix Moura; Danilo Grangheia, que interpreta Peter Stockmann, el seu germà, exalcalde de la ciutat-balneari i fiscal acusador, i Julia Bernat, Petra, filla gran de l’acusat i aquí assumint la defensa.

Tot i això, el gran plantejament ètic és substituït per una inopinada coda en què Jatahy centra la mirada cap a l’aspecte íntim i la necessitat dels vincles personals. Aquest gir ja s’entreveu en una prova judicial: un enregistrament furtiu que, com un pla d’Ingmar Bergman, capta una crisi del matrimoni Stockmann (gran interpretació de Marjorie Estiano).

La sensació residual és estranya, com si es muntés un gran debat polític, amb l’actiu emocional en la batalla de les idees de les cultures viscerals, per concloure que la vida continua si els teus et fan costat. Un pòsit de bon rotllo entre el fosc qüestionament filosòfic que emergeix.

Com a mínim —o màxim— la funció és un regal per gaudir de l’extraordinària versatilitat de Wagner Moura. Igual de captivador captat per la pantalla en un primer pla com movent-se per l’escenari (un desplegament escenogràfic auster) encarat al públic.
Juan Carlos Olivares, La Vanguardia, 2 agost 2026

Un gran Ibsen d'avui amb Wagner Moura al capdavant


Els clàssics ens parlen d’avui i de nosaltres. Ens parlen de les relacions humanes, de la política, del poder, de qui som, de com som i de com ens relacionem. L’enemic del poble de Henrik Ibsen i el seu protagonista, Thomas Stockman, en són un palmari exemple. 144 anys després de la seva publicació, l'obra manté una rabiosa actualitat lligada, esclar, als dilemes polítics que planteja. I més encara: també està lligada al Brasil, on la directora Christiane Jatahy situa l’obra, i a la fidelitat a la veritat científica que defensa el metge Thomas Stockman malgrat que impliqui la ruïna de la comunitat, o la renúncia per preservar els interessos econòmics de la societat.


Thomas Stockman és el metge fundador del balneari d’una petita ciutat que ha prosperat gràcies a les aigües curatives. En una de les anàlisis que fa periòdicament descobreix que les aigües estan contaminades i que, en conseqüència, caldria tancar el balneari. Ni l’alcalde (justament el germà del metge) ni els vilatans poden acceptar un tancament que arruïnaria la ciutat i s’enfronten al metge fins a destruir-lo.


A la proposta de Christiane Jatahy assistim a un judici per revisar la seva condemna com a enemic del poble. Un judici sense jutge però amb un jurat integrat per onze espectadors que, a la fi, donaran el seu veredicte. La proposta de Jatahy té la virtut d’allunyar-se de l’estructura de l’original respectant, però, una gran part del text. El plantejament de la directora posa en primer pla qüestions tan actuals com la defensa de la veritat en un món com el nostre, on cada cop és més difícil de saber, o la polèmica confrontació entre la democràcia de les majories ignorants i les minories instruïdes fruit de la radicalitat del metge.


Aquest és un gran teatre amb grans intèrprets i amb una direcció que manté la tensió dramàtica de principi a fi tot i les benintencionades paraules finals de conciliació. Un Wagner Moura (protagonista de la sèrie Narcos i de la pel·lícula candidata a l’Oscar L'agent secret) vibrant i empàtic que s’atreveix amb el castellà fins i tot improvisant. L'actor està molt ben secundat per Julia Bernat en el paper de la filla i defensora, Danilo Grangheia com a germà i fiscal i Silvia Ferrando com a uixer i conductora del judici. I que bé que s’integren a la magnífica dramatúrgia les imatges, gravades o en directe, de les quals Jatahy és tan aficionada. Aquest Um julgamento rebut amb tot el públic en peu és del millor de la directora brasilera. ¿El veredicte? No culpable.

Santi Fondevila, ARA, 3 agost 2026

Juzgar el impacto del turismo


Hace 50 años, Tiburón, la película de Steven Spielberg que marcó a varias generaciones, planteaba un dilema cada vez más actual: ¿merece la pena suavizar una amenaza para salvar una economía, especialmente cuando se trata de un paraíso turístico? El mismo conflicto de la cinematográfica isla de Amity ya había ocupado el teatro a finales del siglo XIX en Un enemigo del pueblo, obra del clásico noruego, Henrik Ibsen, que la dramaturga brasileña Christiane Jatahy lo reinterpreta y traslada al Brasil contemporáneo en Um julgamento.

Con Wagner Moura como protagonista, reciente ganador del Globo de Oro y indicado al Oscar por O Agente Secreto, la producción cerró los días 30 y 31 de julio la programación del Festival Grec 2026, en el Teatre Lliure de Montjuïc. En esta representación, los espectadores suben al escenario para convertirse en el jurado de un proceso entre la verdad, la democracia y los intereses económicos de un pueblo cuya prosperidad depende de un paraíso natural.


Ambientada en el ficticio Vale do Rio Vermelho, en plena Mata Atlántica, y representativo de varios destinos ambientales del interior de Brasil, el pueblo depende casi por completo de los visitantes de un balneario, la única perspectiva de renta de una población históricamente empobrecida.

Allí, Thomas Stockmann, un científico y médico de 50 años, descubre que las aguas del balneario están contaminadas por residuos tóxicos procedentes de una fábrica de curtidos, lo que amenaza la salud de visitantes y vecinos. Convencido de que la economía “no puede situarse por encima de la vida de las personas” y de que la contaminación es una amenaza al bien estar colectivo, Thomas denuncia el caso al Ayuntamiento, presidido por su propio hermano, Peter Stockmann. Sin embargo, la posibilidad de cerrar la principal fuente de ingresos de la localidad termina por sentarlo en el banquillo y someterlo a un juicio público, acusado de ser el enemigo del pueblo.

El jurado popular de la adaptación está formado por 11 espectadores elegidos al azar mediante un sorteo electrónico entre los voluntarios inscritos antes de cada función. Los seleccionados asisten a todo el juicio desde el escenario, pueden interrogar a Thomas Stockmann a través de preguntas leídas por una actriz local, papel que en Barcelona desempeña la catalana Sílvia Ferrando (aunque la obra sea íntegramente en portugués con subtitulo, este diálogo siempre se improvisa en catalán y castellano).

Al término de la representación, emiten en secreto su veredicto sobre si el médico es o no el enemigo del pueblo. “Las preguntas del público también son un material extraordinario para la obra. Guardamos todos los resultados como una posibilidad de observar cómo las personas están pensando el mundo a partir de este microcosmos que es el teatro”, explicó Moura durante rueda de prensa prévia al evento. Desde el estreno de la obra en Salvador de Bahía, en octubre de 2025, y su paso por ciudades como Rio de Janeiro, Ámsterdam, Lisboa o País, nunca ha habido un veredicto unânime.

Como en Tiburón, donde el jefe de policía Martin Brody choca con un alcalde decidido a proteger la temporada turística antes que reconocer el peligro que acecha a la isla, el conflicto familiar y el intercambio de acusaciones entre los hermanos Stockmann se convierte en una representación sobre el lugar que ocupa la verdad en las democracias contemporáneas, atravesadas por la polarización y la desinformación. “Existen versiones y no hechos. La información que llega a mí es diferente de la que llega a ti”, sostiene Thomas en defensa del informe técnico que constata la contaminación del paraíso natural.

Durante todo el juicio, los Stockmann confrontan dos visiones opuestas sobre el papel del Estado en la protección del bien común, un debate que, según Moura, remite también a las tensiones que dejó la pandemia y el gobierno de Jair Bolsonaro durante la covid en Brasil entre la actividad económica y el bienestar social, especialmente en las periferias. “Queremos conversar con la derecha inteligente. Cuando Peter dice en la obra que hay que pensar tanto en lo social como en la economía es porque ese también es un debate necesario”, explicó la dramaturga Christiane Jatahy a este diário.

Todo el enfrentamiento de las más de dos horas de función se articula con un lenguaje híbrido que caracteriza el trabajo de Jatahy, diluyendo continuamente las fronteras entre teatro y cine. Imágenes, vídeos y llamadas en directo se suman a testimonios de los habitantes del vale, informes técnicos y secuencias filmadas fuera del teatro que amplían el universo de la ficción.

En Barcelona, donde el impacto del turismo sobre la vivienda resulta más amenazante que el Tiburón de Spielberg, el jurado de este viernes se inclinó por nueve votos a dos a favor de la absolución de Thomas Stockmann. Al terminar la función, tanto el personaje como buena parte del público se preguntaban quiénes eran los dos espectadores que lo habían declarado enemigo del pueblo por querer acabar con el turismo en pro de la salud pública. “La verdad como la conocimos se acabó, sobre todo despues de las redes sociales que nos ha encerrado en burbujas de versiones distintas. ¿Por qué la verdad y el progreso no pueden caminar juntos?, planteó Moura, uno de los actores brasileños de mayor proyección internacional gracias al cine, pero cuya faceta más provocadora siempre ha estado en el teatro.

Lorraine Delorenzo, El País, 2 agost 2026

Per avui, queda vist per sentència
Ja sabeu (hem vist prou pel·lícules com per saber-ho, començant per la seminal Dotze homes sense pietat) el que passa amb els jurats populars dels Estats Units d’Amèrica: es veuen obligats a romandre reunits tant de temps com calgui per tal d’emetre un veredicte que ha de ser unànime; en cas contrari el judici es declara nul.

Però a casa nostra les coses funcionen de manera més laxa, i n'hi ha prou amb una majoria de vots per tal de poder passar-li les conclusions al jutge que ha de dictar sentència: per emetre un veredicte de no culpabilitat només calen cinc vots favorables, mentre que el de culpabilitat en requereix un mínim de set.


I no cal ni dir que la laxitud es torna encara més amplia quan es tracta d’un judici teatral com el que ara ens ocupa. Un judici que, a casa nostra, ha estat guiat de la mà per Sílvia Ferrando Luquin, la molt experta dramaturga que aquest cop se les ha hagut que veure amb els mecanismes de la justícia per actuar de moderadora entre totes les parts. Un judici en què el jurat està format per membres del públic. I la sentència del qual pot canviar a cada nova representació. En  aquest cas, la majoria simple ja ho resol tot. Però, alhora, en aquest cas, la sentencia té data de caducitat, perquè pot passar que la propera  funció s’inclini en sentit contrari.


De fet, la directora d’aquest magnífic espectacle amb el qual Christiane Jatahy recupera tot el crèdit que havia anat perdent en les seves més recents visites, dona testimoni de com de diferents han estat els resultats fins ara en els diversos llocs en els quals s’ha representat. Tot i que cal afegir que el veredicte emès pel jurat barceloní al finalitzar la primera funció ha coincidit casualment per complet amb l’emès pel jurat que dies abans havia assistit a l’estrena del muntatge al Festival d’Avinyó: tant en un cas com en un altre (i caldrà tornar més endavant a aquest resultat) l’acusat ha estat absolt per nou vots a favor seu  i dos en contra seva.


Estic parlant del judici que ha de dictaminar si el doctor Thomas Stockmann és un enemic del poble, tal i com el va declarar al seu moment l’assemblea popular convocada a la seva població natal,  o bé mereix ser absolt d’una vegada per totes d’aquesta terrible qualificació que ha marcat des de llavors de forma ben dramàtica tant la seva existència com la dels seus essers estimats.


De fet, al doctor Stockmann, el venim jutjant d’una o altra manera des del 1882: des que Henrik Ibsen publicà la seva magistral obra Un enemic del poble pocs mesos abans que aquesta fos representada per primera vegada al Teatre Christiania d’Oslo. I des de llavors, Stockmann no ha deixat mai de ser vist com el protagonista d’un potentíssim text amb un gran contingut polític susceptible també de vegades de provocar intenses polèmiques.


De fet, en aquests darrers anys hem pogut veure (amb resultats desiguals) més d’un muntatge de l’obra o inspirat en ella que ha recorregut ja a la participació activa del públic a l’hora de dir la seva i entrar en debat   Quelcom facilitat per les diferents perspectives amb les quals podem valorar-la, en principi, molt ètica posició del doctor que denuncia la contaminació patida per  les aigües del balneari del qual depenen tant l’economia de tota  la seva ciutat, com la d’ell mateix.

¿I qui pot discutir que, per molts sacrificis que això comporti, cal posar fi al perill implícit en aquesta contaminació, fer-la pública, tancar el balneari tant de temps com sigui necessari i posar en marxa les (molt costoses, això sí) mesures que assegurin la salut de qui busca precisament salut en aquestes aigües?

Però ara mirem-ho des de l’altra banda. Aquesta població ha patit èpoques molt dures de rígida austeritat propera a la misèria. I ara que la prosperitat ha començat a fluir pels seus carrers cada cop més plens de turistes, i que els clients estan omplint cada cop més de gom a gom el balneari, surt el bon doctor (fins ara ho havia semblat), i decideix amargar-li a tothom la festa amb una devastadora notícia. Una  noticia que, d’altra banda, vés a saber tu fins a quin punt és veritablement demostrable o respon només als afanys egocèntrics, les possibles ambicions i el fort caràcter d’aquest home que ara fins i tot no dubta a plantar-li cara al seu propi germà, l’alcalde que ha estat decisiu també a l’hora de potenciar el balneari com a gran motor econòmic dels seus conciutadans.

Però fins i tot si deixem de banda tot això de l’economia i la solidaritat amb els teus conciutadans i veïns i amics de tota la vida, hi ha l’efecte provocat per aquelles paraules que l’enfurismat Stockmann deixa anar en plena assemblea i que portarà per sempre més clavades a l’ànima com una espina. Les paraules amb les quals no solament arriba a qüestionar el paper que li correspon a la majoria, sinó que arriba a qualificar aquesta majoria amb els pitjors adjectius, i considerar-la responsable de cometre sovint els pitjors errors, dels quals se’n deriven les pitjors conseqüències.


¿Qui és aquest doctoret per qüestionar allò que constitueix el fonament bàsic de l’ordre democràtic? Com té la gosadia de proclamar que les manipulades majories s’equivoquen de manera sistemàtica i d’insinuar que a l’hora de buscar la veritat cal recórrer a la veu de les minories? ¿Quina mena de messiànic missatge potser fins i tot filofeixista està intentant difondre? Per molt que Stockmann intenti més tard atribuir certes afirmacions a la ràbia i l’emprenyamenta del moment, aquí hi ha quelcom més.


Aquests foren precisament els arguments utilitzats pels conciutadans per tal de declarar al seu moment que Stockmann s’havia convertit en un enemic del poble. Però transcorreguts uns quants anys, és el mateix acusat qui ha reclamat la celebració d’un judici formal que pugui rebatre aquella informal sentència. Un judici en el qual la filla, la Petra (l’excel·lent Julia Bernat), víctima també ella d’aquella declaració, actuarà com a advocada defensora. I l’alcalde/germà Peter (un poderós Danilo Grangheia que sap també molt bé com defensar alhora els seus arguments) es presentarà com a fiscal del cas.

El judici concebut i dirigit per Jatahy i propulsat tant per ella com per un Wagner Moura que demostra ser un carismàtic gegant escènic a l’altura de les seves aclamades interpretacions televisives i cinematogràfiques (recordem que el protagonista de la sèrie Narcos ha estat recentment nominat als Oscar pel seu excepcional treball a l’estupenda pel·lícula L’agent secret), està plantejat doncs com una mena de seqüela  judicial de l’obra de Ibsen.


Però el desenvolupament del judici i l’irrefutable domini del diàleg entre la imatge virtual (enregistrada o en directe) i l’acció teatral que sempre ha demostrat Jatahy i s’ha convertit en una de les seves més recognoscibles senyes d’identitat creativa ens permetrà també fer puntuals viatges cap al passat. I la impactant actuació d’un Moura a qui només li cal irrompre al tribunal de justícia per ficar-se el públic a la butxaca anirà donant-li forma a tots els arguments que el jutjat haurà de tenir en compte a l’hora de plantejar  les seves deliberacions.


I val a dir que malgrat que tant Ibsen com Jatahy com Moura estan clarament a favor de Stockmann, com ho fa també previsiblement la majoria del públic, els dos vots en contra rebuts a la votació final vénen a assenyalar significativament, tal com deia la mateixa directora, que la resposta originada per les paraules del doctor no té perquè ser unànime. Això, malgrat haver estat pronunciades davant una audiència a la qual se li suposa compartir una majoria de punts comuns.


Però voteu el que voteu, tant si formeu part del jurat com si ho feu des de la butaca, el magníficament ben articulat discurs d'Stockmann, no deixa mai d’interpel·lar-nos de forma ben lúcida. Ho fa parlant-nos de la cada cop més  creixent relativització d’una veritat que, tal i com Moura deixa anar gairebé a l’inici, potser ha deixat ja d’existir; que potser ha quedat ja completament captiva dins de les bombolles informatives guiades pel més devoradors interessos.

I ho fa recordant-nos un cop més (l’obra de Ibsen ho reflecteix ja a la perfecció) la forma com aquells interessos  que de vegades s’havien presentat com a oposats s’alien ràpidament quan veuen en perill les seves zones d’influència. I recordant-nos, fent servir com a referent el Brasil natal del muntatge, la manera com un brot pandèmic pot posar en evidència la misèria d’aquests poders que, mentre busquen la complicitat dels conciutadans mitjançant el vot, deixen alhora que aquests morin al bell mig de la més anàrquica desatenció. O evidenciant les manipulacions populistes d’un o altre signe que aconsegueixen que veiem al seu gust tants enemics del poble com ho marquin les circumstàncies polítiques, socials i econòmiques del moment.


¿On es troba el veritable enemic del poble? No pas sota la pell del protagonista d’un espectacle en el qual la improvisació marcada per les preguntes que van sorgint al llarg de procés, demostra també el domini absolut de la proposta que exhibeixen tant la creadora com els seus intèrprets. I un espectacle conduiït a ritme precís que ens manté sempre en tensió permanent, per tal de no perdre’ns cap dels arguments que entren en combat. Ni tampoc, cap de les expressions sornegueres a la recerca de la nostra complicitat, els atacs de ràbia justiciera o els moments de claudicació emocional del fantàstic Stokmann de Moura, capaç de proclamar, quan arriba el moment de la sentència, que aquesta ja no l’importa gens ni mica.


Potser, sigui la que sigui la resolució, aquesta no fa altra cosa que reflectir una mena de gran fracàs col·lectiu. Quan s’arriba fins a aquest punt, potser tots hem fracassat. Tot i que les paraules finals del doctor siguin una crida a seguir reclamant tants judicis justos com facin falta.
Ramon Oliver, Recomana, 31 juliol 2026
Stockmann/Moura


Revisant la carrera de Christiane Jatahy m’atreveixo a dir que busca un teatre on la ficció pugui esdevenir real. Moltes de les seves obres parteixen de textos clàssics (L’Odissea d’Homer, La senyoreta Júlia de Strindberg, Les tres germanes de Txékhov, etc.), agafa els arguments i els dóna una volta, els desconstrueix amb una proposta escènica que inclou el públic.

Però la seva marca està sobretot en la interrelació de les càmeres per ajudar a renovar aquests relats ja coneguts i aprofundir en la dicotomia entre realitat projectada (falsa, subjecta a una construcció ideològica) i la realitat representada (aquella que és viva, que canvia cada dia i que depèn sempre de l’ara i aquí). A Um julgamento (¿per què aquí, com sí que s’ha fet a la resta de països on ha anat, no s’ha traduït al català com Un judici?) tots aquests elements juguen a favor per explicar i actualitzar Un enemic del poble d’Henrik Ibsen. A més es compta amb la presència avassalladora de Wagner Moura. Una última perla que s’ha descobert al Teatre Lliure, al final del Grec Festival.


No està de més posar context per si hi ha algun espectador despistat. Wagner Moura agafa una cadira i seu. Té quatre minuts per fer el seu al·legat final per defensar-se del judici al qual està sotmès. Ens deixa a mitges amb el parlament quan s’aixeca i surt del personatge. Diu que en aquella cadira continua assegut Thomas Stockmann, un doctor que va denunciar que les aigües del balneari del poble estaven contaminades i eren molt greus per la salut dels banyistes. Explica que el poble el va sentenciar, que, preocupats més per l’impacte econòmic que podria tenir el tancament del balneari, van decidir que fos declarat enemic del poble i que conseqüentment va ser expulsat del seu poble, de casa seva. D’aquesta manera l’actor brasiler ens resumeix l’argument de l’obra d’Ibsen. Però ens proposa un joc: oferir-li a aquest doctor una nova oportunitat, ja que considera que no va tenir un judici parcial.


Així doncs, ens explica la dinàmica de la sessió: convida a una directora catalana, Sílvia Ferrando (investigadora, professora de l’Institut del Teatre, actriu…), perquè faci les tasques de coordinació del jurat. Li entreguen un guió perquè el vagi seguint i que marcarà allà on ha d’intervenir. El nou jurat sortirà del públic. Això és perquè des de l’entrada del teatre, la mateixa Ferrando ha anat repartint polseres a aquells que han volgut participar. Un servidor tenia la 39, número que va sortir en la combinació aleatòria, de l’u al cinquanta, que va aparèixer a la pantalla central.

Entre la il·lusió i el vertigen, vaig baixar a l’escenari. Quina responsabilitat formar part d’un jurat popular! Però sobretot, quina sort de poder gaudir d’una perspectiva diferent d’aquesta obra, de sentir com Wagner Moura, Julia Bernat i Danilo Grangheia es dirigien a mi (i als meus companys de jurat) per tal d’explicar els motius pels quals mereixia el doctor la innocència o la culpabilitat.


Un jurat popular és un subjecte passiu: es dedica a escoltar i processar, no pot dir ni ase ni bèstia, ni opinar, ni preguntar res. Però això és una obra de teatre i les regles les posa la companyia. En aquest cas, Wagner Moura explica que tindrem opció de formular preguntes a l’acusat. Així que en certa manera a part de jurat fem també de fiscals. Des de les nostres incòmodes cadires (les meves lumbars encara se'n ressenten), podíem escriure aquelles notes i preguntes pertinents en una llibreta, arrencar el full i entregar-lo a la Sílvia Ferrando.

Un servidor va tardar. I vaig decidir que era més interessant preguntar-li a l’advocat acusador perquè era part implicada: el germà del doctor, Peter Stockmann, exalcalde de la ciutat que nega que les aigües estan contaminades i que no creu que s’hagi de tancar el balneari sobretot pel suposat greuge econòmic que suposaria això a les famílies de Rio Vermelho, el poble brasiler on està convenientment situada aquesta història.


Considerava que poques preguntes podia fer a Thomas Stockmann perquè el que havia fet no deixava cap dubte, encara que el seu germà advocat, amb habilitat, s’encarregui de desprestigiar-lo. L’estratègia de l’acusació s’emparenta molt amb les estratègies de la ultradreta on si no es pot buscar cap màcula en la seva gestió, es crea una falsedat —en aquest cas un informe suposadament manipulat sobre la salubritat de les aigües— en primer lloc, i després es busca el cos a cos, desprestigiant la persona des de l’esfera més íntima —aquí es retrata el doctor com una persona violenta, irascible, que ha abandonat a la seva família. Així doncs, em semblava més interessant interrogar al germà que no pas l’acusat. Però és clar, el judici era contra el Dr. Stockmann i el que havíem de decidir era si havia de ser considerat un enemic del poble.


Pensant-ho bé, tot era una estratègia de la directora per retratar la mentalitat liberal que van contra aquells que tenen una vocació de servei públic. Hi ha una evidència: tothom està de part del doctor perquè en l’obra original aquest personatge sempre ha estat definit com la gran víctima d’un sistema caníbal que prioritza el creixement econòmic per sobre del benestar i la salut del poble. L’empatia amb el doctor no té fissures. Però en els temps que corren l’empatia és un valor molt devaluat i tot suposat heroi moral pot ser titllat d’assassí, boig o pitjor encara, enemic del poble. La vigència és total. I quan cap al final, l’advocat treu el seu últim as de la màniga, una gravació del doctor on en el primer judici insultava els seus veïns dient que les majories eren idiotes, l’espectador es remou.


Perquè no deixa de ser una sentència certa, incòmoda i molt perillosa. Tots mereixem votar, la democràcia es tracta d’això, però els deures que tenim els ciutadans amb el nostre vot és molt gran. Quan en l’obra original, el doctor Stockmann és declarat una espècie de proscrit, no es dóna per vençut i decideix posar els seus esforços en l’educació dels infants més marginats —un final ple d’esperança que a la representació de Jatahy és un desig del doctor verbalitzat en una escena familiar dramàtica gravada.

Però Ibsen no explica la sort del balneari i dels seus usuaris. No es veuen les conseqüències del vot del poble. La vida real, en canvi, ja ens les està donant. Com per exemple, la política d’un estat del Brasil que en plena pandèmia va preferir prioritzar l’activitat econòmica per sobre de la salut de la població causant, tot centenars de morts. Aquesta denúncia la fa Stockmann/Moura durant una de les intervencions on critica l’estratègia del seu germà. La millor resposta d’aquest és una frase brutal que la podrien afegir en els seus discursos els Trump, Milei o Abascal de torn: «¿de què serveix la veritat si no podem sobreviure?».


L’obra sembla que es va construint sobre la marxa, però tot està més o menys estructurat, amb un marge per a la improvisació. Aquesta neix quan la coordinadora del jurat, que va marcant en tot moment l’ordre i el temps de les intervencions d’uns i altres, formula algunes de les preguntes que li hem passat des del jurat. Quan Wagner Moura respon, ho fa des de la improvisació, integrant tot el que ja sabem del personatge i fent-lo evolucionar cap a un estat més visceral, irascible. La seva defensa és massa bel·ligerant, crispada perquè el personatge —de fet, ja ho ha anat avisant anteriorment, potser massa vegades— tendeix a la ira i es defensa atacant a tort i dret, perdent la cordialitat i la calma i acabant mostrant-se com un ésser moralment superior, fins i tot desobeint la crida a la calma de la Sílvia Ferrando.

Aquesta deriva cap a la fúria ve impulsada per l’estratègia del germà que té el punt culminant amb els vídeos del fill del doctor. Val a dir, però, que aquest drama familiar esdevé massa culebronesc i tendenciós, malgrat que funciona per fer explotar el personatge del doctor i enfonsar a l’advocada, filla del mateix Thomas Stockmann.


L’artefacte que han muntat Jatahy i Moura està dissenyat per fer brillar l’actor. El format és un repte interpretatiu que Moura entoma i treballa amb la força que se li demana. La capacitat transformativa de Moura ja ens havia arribat des de la petita i gran pantalla, però en aquesta funció domina en tot moment el vaivé emocional d’aquest Thomas Stockmann molt més inestable que l’original. Tanmateix, tenir una segona oportunitat per defensar-se i estar en mode zen tampoc ha de ser fàcil. Però un cop ens retirem a deliberar —un moment molt més ràpid i sense cap mena de debat entre els membres del jurat; suposo que no cal allargar més l’obra del que és necessari—, tot i que la votació és en secret, és bastant evident el sentit final de la votació. El doctor Stockmann és declarat no enemic del poble per unanimitat, nou contra dos.

Amb l’alliberació, Thomas/Wagner Moura fa un discurs final reiteratiu, per acabar d’incidir contra aquest liberalisme, contra aquest pensament deshumanitzador que el relat de la dreta va imposant. Ja ho hem entès. Tanmateix, sí que aporta un matís important. Sap que, malgrat el que s’ha viscut en aquell judici, amb les males arts de l’advocat, aquest és el seu germà, i els dos mantenen un lligam que no es pot trencar. Ara que ja ha passat tot, l’única veritat que li interessa és recuperar la relació amb ell. En aquest punt, la moralitat de Stockmann/Moura busca la conciliació per sobre de la venjança.

Martí Figueras, Núvol, 5 agost 2026

Plomar, o no, la gallina dels ous d’or

Hi ha dues veritats com temples que ressonen en la seqüela de L’enemic del poble, a càrrec de Christiane Jatahy (¿I si elles marxessin a Moscou?). El doctor Stockmann remata la convivència social quan declara que «La veritat ha mort». Si la realitat varia segons la bombolla mediàtica, que esquitxa a cada ciutadà. l’entesa és impossible. La política en va plena. Els adversaris es mouen per eslògans i eviten, quasi sempre, debatre les ombres de màximes tan irrefutables.


Stockmann i la seva filla (interpretats per Wagner Moura i Julia Bernat) aconsegueixen una mena de judici amb un jutjat imparcial (11 espectadors triats aleatòriament d’entre el públic) per mirar de redreçar la seva misèria. Hi ha una coordinadora del jurat (Sílvia Ferrando, similar al Contra Antígona d’Andrea Jiménez). Han passat tres anys que la família del doctor i director del balneari han hagut de sortir del poble. En aquest impàs, la dona ha mort conseqüència d’una depressió i l’avi empresari pelleter que contamina l’aqüífer s’ha quedat els dos fills menors. Jatahy alterna la representació en viu amb els audiovisuals: Pretenen que no siguin un simple complement; però, en realitat ho són perquè retraten els testimonis del judici, en el que també apareixerà, en directe, el director del diari local.

Avui, la situació, d’entrada, ja seria titllat d’escàndol i corrupció: l’alcalde (Danilo Grangheia) atorga, a dit, al seu germà metge que dirigeixi el balneari que, finalment, donarà el progrés que necessitava aquest poblat brasiler. Però aquesta no és la raó per considerar-lo enemic, sinó la denúncia que les institucions volen amagar un informe científic que ha detectat cromo hexavalent, un element altament cancerigen. El jurat neutral comprovarà que el doctor és molt irascible i vehement en la seva argumentació. Mentre ell aporta proves, les institucions mostren testimonis i declaracions provant de deixar en evidència, en clau sentimental, el doctor. En contra de Thomas Stockmann, es mostra un instant en què denega de la democràcia de les masses.


Fa uns anys, Roger Bernat va procurar fer un judici a Hamlet. El jutge, així com el fiscal i l’advocat defensor eren d’ofici. Les argumentacions variaven en cada sessió (perquè canvien els juristes). I, novament, la deliberació final l’atorgava el públic, amb les consideracions finals que decidís el jutge. Ara, la seqüela d’Ibsen es desentén dels professionals. També queda en tela de judici el comportament del diari local, que ha acabat cedint a la pressió al Poder. Diu l’equip que mai el resultat del jutjat popular és unànim. Sembrar el dubte ajuda a entendre que el pes dels arguments pot variar en cada jutge. I quina és la segona gran veritat del muntatge?

El doctor acabarà desentenent-se del resultat del judici, exhaust. Novament, a la sort d’uns anònims, que no sabrà si la por i la manipulació l’haurà ofegat als llots, de nou. Ja li és igual. Haurà de carregar amb el dubte davant de la segona certesa: Mai un germà deixa de ser-ho. Una gran veritat que podria haver donat molt més joc que la peripècia dels protagonistes d’Ibsen.

Jordi Bordes, Recomana, 6 agost 2026

